Esbé Koster moord: Tweede beskuldigde hoor sy lotRethabile Pooe se familielede omhels mekaar nadat die uitspraak gelewer is (10 September 2018). Foto: Landi Slatter Rethabile Pooe (18), een van die beskuldigdes wat aangekla is van die moord op Esbé Koster, die destydse sekretaresse van die Rabboni Christian School in Brits, het Maandagoggend ŉ vry man uit die hooggeregshof in Pretoria gestap. Waarnemende regter Johan Hattingh het Pooe onskuldig bevind op al die aanklagte teen hom. Hattingh het slegs die hoofaspekte van sy deeglike uitspraak van 56 bladsye aan die hof voorgehou. Hy het klem gelê op die beweerde ooreenkoms wat op 21 November 2016 tussen Keorapetsa “Tshabi” Tshabalala en Pooe aangegaan is om Koster se motor, ŉ wit Volkswagen Golf, te steel omdat hulle glo ŉ motor nodig gehad het om mee rond te ry. Pooe het ontken dat daar ooit so ŉ ooreenkoms tussen hulle was. Hattingh het gesê in só ŉ geval waar die hof net een persoon se getuienis het om mee te werk, is dit nodig om Tshabalala en Pooe se getuienis te vergelyk en ŉ oordeel te fel in terme van die geloofwaardigheid van hul getuienis. Hy het verder gegaan deur talle teenstrydighede in Tshabalala se getuienis uit te wys. Hattingh het onder meer oor Pooe gesê dat sy skoolrekord, in skrille kontras met Tshabalala sŉ, byna vlekkeloos is. Esbé Koster se dogters, Merlin Barnard en Jeanbie Scheepers, en haar man, Jan Koster, buite die hof. Foto: Landi Slatter Hattingh het hom uitgespreek daaroor dat Pooe nie die betrokke aand vir sy ouers van die voorval vertel het óf die volgende oggend vir ŉ onderwyser nie. Hy het wel gesê dit is duidelik dat Pooe gevrees het vir sy lewe en dit daarom nie gedoen het nie. Hattingh het gevolglik gelas die staat kon nie bo enige redelike twyfel hul saak bewys nie en Pooe is vrygespreek op alle aanklagte teen hom. Hy het tereggestaan op aanklagte van moord, roof met verswarende omstandighede, ontvoering, die onwettige besit van ŉ vuurwapen en die onwettige besit van ammunisie. Pooe se familie was ooglopend verlig toe die uitspraak gelewer word en trane van blydskap het gerol terwyl hulle mekaar omhels het. Koster se man, Jan, en dogters, Merlin Barnard en Jeanbie Scheepers, het ná die uitspraak gesê ongeag wat die uitspraak is, kan niks hul ma terugbring nie. Hulle het gesê hulle is verlig dat Tshabalala in die tronk sit en gesê “as dit die uitspraak is, is dit soos dit is”. Tshabalala het reeds vroeër skuld op die aanklagte teen hom beken en is in Mei gevonnis. Koster is op 22 November 2016 vermoor en haar liggaam is langs die Ou Lethlabile-pad naby Brits gevind. Sy is in haar kop geskiet. Lees alle vorige berigte oor Esbé Koster op Maroela Media.